“สราวุธ เบญจกุล” ถูกถอดชื่อชิงผู้ว่า กทม. หลัง ก.ต.มีมติไล่ออกปมทุจริต
กกต.สั่งถอนชื่อ "สราวุธ เบญจกุล" ผู้สมัครผู้ว่าราชการกรุงเทพมหานคร หมายเลข 28 หลังพบลักษณะต้องห้าม ผิดวินัยร้ายแรง ไล่ออกจากราชการ
กกต.สั่งถอนชื่อ "สราวุธ เบญจกุล" ผู้สมัครผู้ว่าราชการกรุงเทพมหานคร หมายเลข 28 หลังพบลักษณะต้องห้าม ผิดวินัยร้ายแรง ไล่ออกจากราชการ
12 พ.ค. 2565

นายสำราญ ตันพานิช ผู้อำนวยการสำนักงานคณะกรรมการการเลือกตั้งประจำกรุงเทพมหานคร หรือ กกต.กทม. เปิดเผยว่า กกต.ได้มีคำวินิจฉัยสั่งถอนชื่อ นายสราวุธ เบญจกุล อดีตเลขาธิการสำนักงานศาลยุติธรรม ออกจากรายชื่อผู้สมัครรับเลือกตั้งผู้ว่าราชการกรุงเทพมหานคร หมายเลข 28
โดยกรณีดังกล่าวเป็นไป พ.ร.บ.การเลือกตั้งสมาชิกสภาท้องถิ่นหรือผู้บริหารท้องถิ่น พ.ศ. 2562 มาตรา 56 เนื่องจากตรวจสอบข้อเท็จจริง พบว่า นายสราวุธเป็นผู้มีลักษณะต้องห้ามในการลงสมัครรับเลือกตั้ง หลังคณะกรรมการตุลาการศาลยุติธรรม หรือ ก.ต. พิจารณาผิดวินัยร้ายแรง ลงโทษไล่ออกจากราชการ
ทั้งนี้ สำนักงานศาลยุติธรรม แจ้ง กกต.กลับมาว่า นายสราวุธ โดนข้อหา ตาม มาตรา 77 (1) และ (3) ตาม พ.ร.บ.ระเบียบข้าราชการฝ่ายตุลาการศาลยุติธรรม พ.ศ. 2543 ซึ่ง (1) เป็นเรื่องการทุจริตต่อหน้าที่ราชการ กรณีเกี่ยวข้องกับโครงการปรับปรุงศาลจังหวัดพระโขนง, ศาลจังหวัดตลิ่งชัน และศาลจังหวัดมีนบุรี
ทำให้เป็นผู้มีลักษณะต้องห้ามตาม พ.ร.บ.การเลือกตั้งสมาชิกสภาท้องถิ่นหรือผู้บริหารท้องถิ่น พ.ศ. 2562 มาตรา 50 (8) ที่ระบุว่า เคยถูกสั่งให้พ้นจากราชการ หน่วยงานของรัฐ หรือรัฐวิสาหกิจ เพราะทุจริตต่อหน้าที่ หรือถือว่ากระทำการทุจริตหรือประพฤติมิชอบในวงราชการ